**Rašinio „MUZIKA MANO GYVENIME“ konkursui**

Muzika man yra gyvenimo džiaugsmas. Klausausi muzikos, kai liūdna ir ieškau savęs. Melodijai susijungus su žodžiais, gali giliau žvelgti į savo pasaulį, jausmus. Galbūt seniau, žmonės kitaip suprato muziką: kitaip ji skambėjo, savitai ją suprato žmonės. Muzikos pamokose susipažįstame su anų laikų muzika, bet man labiau patinka dabartinė muzika.

Klausausi muzikos garsiai, nes tik tada galiu ją išgirsti, ją bandyti suprasti, tik tada muzikos garsai mane įkvepia kurti, atrodo, kad galiu įveikti visus sunkumus, kai šalia skamba melodija… Nežinau, ką jaučiu, kodėl toks jausmas gyvena mano širdyje, tik suprantu, kad širdžiai gera ir ramu. Atitolstu nuo kasdienių rūpesčių ir minčių.

Džiaugiuosi, kad su klasės draugais muzikos pamokose dainuojame, gebame kartu kurti, muzikuoti ir jausti melodiją. Nežinau kodėl, bet tuo metu mano ir draugų širdys ramios, gal tokia muzikos galia… Kartais pagalvoju, kad ne tik ruduo turtingas nuostabiomis spalvomis, bet ir muzika, kiekvienas garsas yra spalvotas. Kai tiek spalvų, tai ir gyvenimas, kiekviena mūsų diena tampa įdomesnė ir spalvingesnė. Taip norėčiau, kad mes visi kurtume muzikos spalvas ir pasaulis būtų spalvingesnis, geresnis... Gal ir kuriame, tik kartais tylime, juk ir muziką gali skambėti tyliai. Tylos muzika dar spalvingesnė, dažnai pasiklausau ir tylos.. Ar galėjau suprasti būdama maža, kad užaugus išgirsiu muziką? Skambant muzikai kartais virpa liūdnai mano širdis: verkiu, nes prisimenu, gal skauda… Melodija pažadina prisiminimus, tada kartais garsai nutyla, matau vaizdus, tačiau tai jau paslaptis..

Muzikos garsai – tarsi širdies plakimas, lietaus lašai ir svajonės.. Skamba muzika, tad ir ramu, kai lyja lietus, kelias džiaugias - švaru, kai svajojame – kuriame ateitį.

Panevėžio Alfonso Lipniūno progimnazija

8b klasės mokinės Augustės Kviliūnaitės